Bħal-lum tmint’ijiem tibda l-fażi finali tat-Tazza tad-Dinja. Se tkun il-partita Brażil – Kroazja li se tagħti bidu għal festa ta’ futbol li tibqa’ sejra sal-finali tat-13 ta’ Lulju. Waqt li d-deni tat-Tazza tad-Dinja issa beda, fost il-kbar u anke t-tfal, ġimgħa qabel il-bidu ta’ din il-festa ta’ futbol, skola primarja organizzat Tazza tad-Dinja fuq skala żgħira. Iżjed minn 140 tifel u tifla tal-iskola Primarja SS tal-Ħamrun kellhom nofs ta’ nhar ta’ attivitajiet fil-Victor Tedesco Stadium fejn mhux biss lagħbu l-futbol iżda fakkru fit-32 pajjiz differenti li se jkunu qed jieħdu sehem fil-fażi finali tat-Tazza tad-Dinja li tant mistennija hi madwar id-dinja. It-tfal tqassmu f’timijiet li rrappreżentaw pajjiżi differenti. It-tfal li tkellimna magħhom jidhru li huma eċċitati ħafna li ġimgħa oħra jibdew isegwu t-Tazza tad-Dinja, anke minħabba l-fatt li erba’ snin ilu ħafna minnhom kienu iżgħar wisq biex jiftakru sew din il-kompetizzjoni. L-assistent Kap tal-iskola, Janice Darmanin spjegat li inizjattiva bħal din isservi mhux biss biex tikber iżjed l-imħabba tat-tfal lejn l-isport iżda wkoll minħabba l-fatt li fl-istess skola hemm tfal minn 14-il pajjiż differenti. Din l-attività ġabret il-flus għal Puttinu fejn b’ġest ġeneruż ukoll il-management tal-Victor Tedesco Stadium offra d-donazzjoni li jirċievu normalment għal attività bħal din għal Puttinu wkoll. Il-logħba inawgurali tat-Tazza tad-Dinja 2014 hi għal nhar il-Ħamis 12 ta’ Gunju fejn il-Brazil, li se jospitaw din il-kompetizzjoni, se jilagħbu kontra l-Kroazja fl-10p.m. ħin ta’ Malta. Anke minn dak li qalulna t-tfal, waħda mill-logħbiet l-iżjed mistennija f’Malta hi lngilterra – Italja, fl-14 ta’ Gunju, f’nofsillejl.